Document ID: /roh_data/filtered/fineweb-2-filterrobots_roh.jsonl.gz/10429

In vegl proverbi di che baiver té da safran fetschia ventiraivel. Quai è vair! RTR n'ha betg sulettamain pudì baiver da quest té delizius, ma era pudì prender invista en la cultivaziun e la racolta da l'«aur cotschen» sin il bain puril da Claudia e Peider Michael a Donat. Igl è bain uschia che il safran ha ses origin en pajais dal Caschmir, Iran, Irac enfin tar la Spagna. Ma dapi 2014 ha il safran er chattà bun terren en Val Schons.
L’atun 2014 han Claudia e Peider Michael pudì far lur emprima racolta da safran, quai gist avant lur isch-chasa sin in er da 400 meters quadrats. Buns onns da racolta han ils Michaels dumbrà enfin 22'400 flurs. Quai èn passa 67 '000 fils da safran.
Igl è stà amur sin emprima vista. Tant la flur sco era la cultivaziun ans ha fascinà.
Durant il mais da november ans raschunan Claudia e Peider Michael da la cultivaziun, blera lavur a maun ma era co els han piglià fieu per questa flur fragila cun ils fils d’aur.
Pudair tegnair enta maun ils fils d'aur da questa bella flur violetta è la paja per tut las stentas.
Claudia e Peider Michael èn geniturs da trais uffants, Nicole 22, Patrick 19 e Mathias 16 onns. Sco i para è il safran ina producziun da famiglia, pertge tuts sa sentan responsabels per il success da la racolta.
Mia dunna è l'olma da la producziun da safran.
Tips e recepts co trair a niz l’aroma e la colur dals fils dorads che protan il sigil dal «Parc natiral Beverin», adina la mesemna en Radio RTR suenter las 10:15.